钦定古今图书集成/明伦汇编/宫闱典/第086卷 > 永兴公主 下嫁殷钧
## 钦定古今图书集成/明伦汇编/宫闱典/第086卷 > 永兴公主 下嫁殷钧

按《梁书殷钧传》，“钧字季和，陈郡长平人也。晋太常融
八世孙。父叡，有才辩知名，齐世历官司徒从事中郎。
叡妻王奂女，奂为雍州刺史、镇北将军，乃言于朝，以
叡为镇北长史、河南太守。奂诛，叡并见害。钧时年九
岁，以孝闻。及长，恬静，𥳑交游，好学有思理，善隶书，为
当时楷法。南郡范云、乐安任昉并称赏之。高祖与叡”
少旧，故以女妻钧，即永兴公主也。天监初，拜驸马都
尉。起家秘书郎、太子舍人、司徒主簿、秘书丞。钧在职，
启校定秘阁四部书，更为《目录》。又受诏料检西省法
书古迹，别为品目。迁骠骑从事中郎、中书郎，太子家
令，掌东宫书记。顷之，迁给事黄门侍郎、中庶子、尚书
吏部郎、司徒左长史、侍中。东宫置学士，复以钧为之。
公事免，复为中庶子，领国子博士、左骁骑将军，博士
如故。出为明威将军、临川内史。钧体羸多疾，闭阁卧
治，而百姓化其德，劫盗皆奔出境。尝擒劫帅，不加考
掠，但和言诮责，劫帅稽颡，乞改过，钧便命遣之，后遂
为善人。郡旧多山，疟，更暑必动，自钧在任，郡境无复
疟疾。母忧去职，居丧过礼。昭明太子忧之，手书诫喻
曰：“知比诸德，哀顿为过，又所进殆无一溢，甚以酸耿。
迥然一身，宗奠是寄，毁而灭性，圣教所不许。宜微自
遣割，俯存礼制，𫗴粥果蔬，少加勉彊。忧怀既深，指故
有及”，并令缪道臻口具钧答曰：“奉赐《手令》，并《缪道臻
宣旨》，伏读感咽，肝心涂地。小人无情，动不及礼。但禀
生尫劣，假推年岁，罪戾所钟，复加横疾。顷者绵微，守
尽晷漏，目乱元黄，心迷哀乐，惟救危苦，未能以远理
自制。姜桂之滋，实闻前典，不避粱肉，复忝今慈，臣亦
何人，降此忧愍。谨当循复圣言，思自补续，如脱申延，
实由亭造。”服阕，迁五兵尚书，犹以顿疗经时，不堪拜
受，乃更授散骑常侍，领步兵校尉，侍东宫。寻改领中
庶子。昭明太子薨，官属罢，又领右游击，除国子祭酒，
常侍如故。中大通四年卒，时年四十九，谥曰贞。子二：
构、渥。